Twee verkragters ontsnap uit Oos-Kaapse tronk(Argieffoto: Unsplash) Die departement van korrektiewe dienste (DKD) het ŉ grootskaalse soektog van stapel gestuur na twee veroordeelde misdadigers wat uit die Ngqeleni-gevangenis in die Oos-Kaap ontsnap het. Siyabulela Khohliso dien ŉ vonnis van tien jaar uit vir verkragting en Athini Nothi Mzingelwa, ook ŉ veroordeelde verkragter, dien tronkstraf van agt jaar uit, sê Singabakho Nxumalo, DKD-woordvoerder. “Bykomende hulpbronne is ontplooi om DKD se noodondersteuningspan by te staan. Hulle werk saam met die polisie om die twee gevangenes op te spoor.” DKD is op soek na dié twee mans wat uit die Ngqeleni-tronk ontsnap het. (Foto’s” DKD) DKD het reeds ŉ ondersoek na die voorval van stapel gestuur, maar “in dié stadium is die inhegtenisneming van die twee oortreders kritiek”. Die departement het ŉ beroep gedoen op enigiemand wat die twee voortvlugtendes opmerk om dit dadelik by die naaste polisiestasie aan te meld.